Til oktober kommer der en ny vej mellem Hedeager og Dusager i Aarhus Nord, som skal løsne op for trafikken i myldretiden.

Annonce

Der er tryk på i myldretiden, når folk skal til og fra arbejde.

Den nye vej, som her er markeret med blå, skal få trafikken i Skejby til at glide bedre. Visualisering: Aarhus Kommune

Særligt på Brendstrupgårdsvej i det nordlige Aarhus, hvor en række større virksomheder har til huse, er det trængt.

En ny vej mellem Hedeager og Dusager skal gerne være løsningen på problemet.

Annonce

Små gener undervejs

Som vejene ser ud nu, er Dusager en blind vej, som i dag kun kan benyttes via den meget trafikerede Brendstrupgårdsvej.

Allerede fra næste uge begynder Center for Byens Anvendelse arbejdet på den nye vej. Den skal forbedre forholdene ved at give trafikanter en alternativ indgang til Dusager via Paludan Müllers Vej.

Håbet er, at den nye vej vil skabe mere luft i trafikken og forkorte rejsetiden for de mange trafikanter i området.

Mens arbejdet står på, vil trafikken være så godt som upåvirket.

»Vejen bliver anlagt på VIA's parkeringsplads, så det meste af anlægsarbejdet bliver der. Der vil selvfølgelig være nogle få tilslutninger, der skal laves på vejen,« siger Mads Kari Karason, projektleder i Center for Byens Anvendelse.

Det forventes, at vejen vil være klar til oktober.